伏日贈徐焦二生
作者：歐陽修
朝代：宋

paragraphs: 徐生純明白玉璞，焦子皎潔寒泉冰。
清光瑩爾互輝映，當暑自可消炎蒸。
平湖綠波漲渺渺，高榭古木陰層層。
嗟哉我豈不樂此，心雖欲往身未能。
俸優食飽力不用，官閑日永睡莫興。
不思高飛慕鴻鵠，反此愁卧償蚊蠅。
三年永陽子所見，山林自放樂可勝。
清泉白石對斟酌，巖花野鳥爲交朋。
崎嶇磵谷窮上下，追逐猿狖爭超騰。
酒美賓佳足自負，飲酣氣橫猶驕矜。
奈何乖離纔幾日，蒼顔非舊白髮增。
彊歡徒勞歌且舞，勉飲寧及合與升。
行揩眼眵旋看物，坐見樓閣先愁登。
頭輕目明脚力健，羨子志氣將飄凌。
只今心意已如此，終竟事業知何稱。
少壯及時宜努力，老大無堪還可憎。